REPUBLIKA SRBIJA

NARODNA SKUPŠTINA

Odbor za prostorno planiranje, saobraćaj,

infrastrukturu i telekomunikacije

13 Broj 06-2/326-15

21. jul 2015. godine

B e o g r a d

ZAPISNIK

37. SEDNICE ODBORA ZA PROSTORNO PLANIRANjE, SAOBRAĆAJ, INFRASTRUKTURU I TELEKOMUNIKACIJE

ODRŽANE 21. JULA 2015. GODINE

 Sednica je počela u 12.00 časova.

 Sednicom je predsedavao Milutin Mrkonjić, predsednik Odbora.

 Sednici su prisustvovali članovi Odbora: Konstantin Arsenović, Zoran Bojanić, Jovica Jevtić, Dragan Jovanović, Milan Kovačević, Zoran Milekić, dr Vladimir Orlić, Suzana Spasojević, Vučeta Tošković i Goran Ćirić.

 Sednici je prisustvovao zamenik člana Odbora: Dragan Aleksić (zamenik Katarine Rakić).

 Sednici nisu prisustvovali članovi Odbora: Branka Bošnjak, Jovan Marković, Saša Mirković, Mujo Muković i Slobodan Homen, niti njihovi zamenici.

 Sednici je prisustvovao iz Ministarstva građevinarstva, saobraćaja i infrastrukture: Zoran Ilić, pomoćnik ministra.

 Odbor je jednoglasno, u skladu sa predlogom predsednika Odbora, usvojio sledeći:

D n e v n i r e d

1. Razmatranje Predloga zakona oistraživanju nesreća u vazdušnom, železničkom i vodnom saobraćaju, koji je podnela Vlada (broj 34-1861/15 od 18.07.2015. godine);
2. Razmatranje Predloga zakona o izmenama Zakona o obligacionim i osnovama svojinsko - pravnih odnosa u vazdušnom saobraćaju, koji je podnela Vlada (broj 343-1578/15 od 10.06.2015. godine);
3. Razmatranje Predloga zakona o potvrđivanju Sporazuma o vazdušnom saobraćaju između Vlade Republike Srbije i Vlade Sjedinjenih Američkih Država, koji je podnela Vlada (broj 011-1769/15 od 03.07.2015.godine).

Prva tačka dnevnog reda - **Predlog zakona o istraživanju nesreća u vazdušnom, železničkom i vodnom saobraćaju**

 U uvodnom izlaganju, Zoran Ilić, pomoćnik ministra, je istakao da je ovo potpuno nov zakon jer su do sada odredbe koje on tretira bile sastavni deo Zakona o vazdušnom saobraćaju, Zakona o bezbednosti i ineroperabilnosti železnice i Zakona o pomorskoj i unutrašnjoj plovidbi. Pomenute odredbe su uređene, usklađene sa propisima EU, sistematizovane i skoncentrisane u ovaj zakon. Ovakav model je bila preporuka i Evropske komisije. Glavni cilj ovog zakona je da se omogući permanentan razvoj prevencije u odvijanju vazdušnog, železničkog i vodnog saobraćaja. Prevencija se može posmatrati i kroz proizvodnju sredstava za prevoz, njihovu pripremu za korišćenje i kroz radnje koje se moraju primeniti nakon korišćenja tih sredstava. Sve ovo se odnosi i na infrastrukturu sva tri vida sobraćaja. Centar za istraživanje nesreća, koji će sada biti jedinstven za sva tri vida saobraćaja, baviće se istraživanjem nesreća, a imaće i pristup svetskoj bazi. Takođe, moći će i da predlaže i preporučuje mere i postupke kojima će se unapređivati bezbednost u ova tri vida saobraćaja. U tom smislu uloga Centra je nešto što je nužno, prepoznato kao potreba u čitavom svetu. Kada se govori o finansijskoj opravdanosti treba imati u vidu i gubitke koji nastaju zbog pojava koje utiču na ugrožavanje bezbednosti. Ono što je važno, kada su nesreće u pitanju, a tiče se ovog zakona, je to da se istrage i rezultati istraga ne mogu koristiti za istražni postupak, već isključivo za analizu uzroka i pronalaženje razloga za nastanak neke nesreće. Na osnovu analiza tih rezultata donosiće se mere i postupci za učesnike u saobraćaju sa ciljem da se ubuduće takve nesreće ne bi dešavale. Ukratko, istakao je Zoran Ilić, razlozi za donošenje ovog zakona se ogledaju u potrebi za jednim ovakvim zakonom i za profesionalcima koji će se isključivo baviti ovom problematikom.

 U diskusiji koja je usledila, nakon uvodnog izlaganja, postavljeno je pitanje vezano za očekivanja i efekte koje će proizvesti ovaj zakon nakon usvajanja. U odgovoru na ovo pitanje predstavnik Ministarstva je istakao da pored toga što je i dalje u toku proces usklađivanja sa EU, što se tiče harmonizacije naših propisa ovo je poslednja obaveza koja se tiče vazduhoplovstva. Uvođenjem Centra dobijamo jedno jedinstveno telo za sva tri vida saobraćaja, koje će biti potpuno nezavisno od svih drugih institucija i u tom smislu će potpuno autonomno vršiti svoje analize.

 Na kraju rasprave Odbor je, u skladu sa članom 155. stav 2. Poslovnika Narodne skupštine odlučio, jednoglasno, da predloži Narodnoj skupštini da prihvati Predlog zakona o istraživanju nesreća u vazdušnom, železničkom i vodnom saobraćaju u načelu.

 Za izvestioca Odbora na sednici Narodne skupštine određen je narodni poslanik dr Vladimir Orlić, član Odbora.

 U diskusiji su učestvovali: Zoran Ilić, Milutin Mrkonjić i Goran Ćirić.

Druga tačka dnevnog reda - **Predlog zakona o izmenama Zakona o obligacionim i osnovama svojinsko - pravnih odnosa u vazdušnom saobraćaju**

 Zoran Ilić, pomoćnik ministra, u uvodnom izlaganju je istakao da se Zakonom usklađuje terminologija i bliže utvrđuju rokovi u kojima se može podneti žalba na povrede prava putnika koja mogu da se tiču kašnjenja određenog leta, neizvršavanja leta ili nekvalitetnog pružanja usluga. U skladu sa time propisani su i rokovi u kojima su oni koji su dužni da nadoknade štetu dužni da po tim rokovima i postupaju. Utvrđene su i nadležnosti Direktorata tako da krajnji korisnici žalbu na rad avio-kompanija mogu proslediti direktno Direktoratu. To se odnosi i na osobe sa invaliditetom, ukoliko dođe do povrede njihovih prava.

 S obzirom da nije bilo prijavljenih za diskusiju Odbor je, u skladu sa članom 155. stav 2. Poslovnika Narodne skupštine odlučio, jednoglasno, da predloži Narodnoj skupštini da prihvati Predlog zakona o izmenama Zakona o obligacionim i osnovama svojinsko - pravnih odnosa u vazdušnom saobraćaju u načelu.

 Za izvestioca Odbora na sednici Narodne skupštine određen je narodni poslanik dr Vladimir Orlić, član Odbora.

Treća tačka dnevnog reda - **Predlog zakona o potvrđivanju Sporazuma o vazdušnom saobraćaju između Vlade Republike Srbije i Vlade Sjedinjenih Američkih Država**

 Obrazlažući ovaj predlog zakona Zoran Ilić, pomoćnik ministra, je istakao da je Republika Srbija potpisivanjem ovog sporazuma ispunila i poslednji administrativni preduslov u smislu ukupnih uslova za odvijanje vazdušnog saobraćaja prema Sjedinjenim Američkim Državama. Sporazumom će se stvoriti preuslovi za direktne letove prema Americi kada domaći avio prevoznik ustanovi potrebne komerijalne interese za obavljanje takvih letova. Prvi let je planiran između Beograda i Njujorka. Pored finansijskih efekata (više od 1 milion naših građana živi u SAD), i unapređenja turizma, naša država će donošenjem ovog sporazuma ostvariti i značajne političke benefite. S obzirom da takvi letovi ne mogu da se rade sa avionima koji su više regionalnog tipa, na ovim letovima će morati da budu angažovani avioni koji primaju preko 200 putnika što će u svakom slučaju predstavljati i jedno tehnološko unapređenje. Takođe, na kraju izlaganja istaknuto je da su Američki partneri vrlo restriktivni kada su u pitanju mere bezbednosti koje se odnose na pregled putnika i vazduhoplova i da to znači da će biti neophodno dodatno opremanje specijalnom opremom za kontrolu.

 U kraćoj diskusiji postavljeno je pitanje vezano za mogućnost uspostavljanja direktnog leta iz Beograda za Toronto. U odgovoru je istaknuto da su u planu letovi i za Toronto i za Čikago, odnosno za svaku destinaciju Severno Američkog kontinenta gde ima ekonomske opravdanosti, a naravno isključivo je na oprateru da donese takve odluke. Izneta je i ideja objedinjavanja letova sa našeg regionalnog prostora, a sve u cilju veće ekonomske opravdanosti za letove prema SAD. U odgovoru je ukazano da je ideja dobra, a da se već radi objedinjavanje letova na regionalnim linijama.

 Nakon diskusije Odbor je, u skladu sa članom 155. stav 2., Poslovnika Narodne skupštine odlučio, jednoglasno, da predloži Narodnoj skupštini da prihvati Predlog zakona o potvrđivanju Sporazuma o vazdušnom saobraćaju između Vlade Republike Srbije i Vlade Sjedinjenih Američkih Država.

 Za izvestioca Odbora na sednici Narodne skupštine određen je narodni poslanik dr Vladimir Orlić, član Odbora.

 U diskusiji su učestvovali: Milutin Mrkonjić, Zoran Ilić i Vučeta Toškovi.

**\***

**\* \***

Na sednici je vođen tonski zapis.

Sednica je zaključena u 13.00 sati.

SEKRETAR ODBORA PREDSEDNIK ODBORA

 Biljana Ilić Milutin Mrkonjić